
Til alle som liker romantikk – og bøker – med litt krydder.


KAPITTEL ÉN

Cassidy

Søndag 30. november

«Sjokolade. Krydder. Julens magi ligger i luften», hvisket Cassidy. Det glitret i de blå øynene. «Jeg er klar.»

Hun sto midt i den nye sjokoladebutikken sin, iført en stor, vid genser, og snurret sakte rundt med utstrakte armer. Det så sikkert ut som om hun spilte hovedrollen i en énkvinnes julemusikal, men det brydde hun seg ikke om. Alle andre i den lille byen Maple Falls sov godt nå. Når de våknet den første dagen i desember, ville dørene hennes stå åpne og butikken vente på dem.

Cassidy lukket øynene og pustet dypt inn. Hun hadde vært våken i … var det tjue timer nå? Men det var verdt det. Det hun hadde drømt om hele sitt liv, skulle endelig bli til virkelighet – hvis hun ikke rotet det til.

Alt var så godt forberedt som det kunne være. Cocoa Corner hadde blitt til et koselig paradis for sjokoladeelskere. Lokalet var innredet i varme bruntoner og myke fløtefarger, med enkelte fargeklatter i turkisblått og peppermynterosa. En lenke med små kobberglitrende lys hang langs hyllene og kastet en myk glød over glasskrukkene med karameller dyppet i sjokolade og håndlaget mørk trøffelsjokolade med havsalt og bourbon.

Butikken hennes skulle tilby alle sjokoladene hun hadde perfeksjonert gjennom årene som sjokolademaker i Paris. I tillegg kom noen gamle lokale favoritter, takket være den tidligere eieren, som sjenerøst hadde gitt henne oppskriftene sine.

Men Cocoa Corners pièce de résistance var hennes jule-pop-up-kafé som skulle servere varm kakao: Kaféen Spicy Cocoa. Den karakteristiske mørke, krydrede kakaoen var høydepunktet i det improviserte kaféhjørnet. Det var Cassidys franske bestemor Genevieve som hadde gitt henne den hemmelige, håndskrevne oppskriften på denne, som hadde gått i arv gjennom generasjoner og blitt brakt med til USA. Oppskriften som hun nå hadde brettet sammen og gjemt i medaljongen som hang over hjertet hennes. Duften av smeltet sjokolade blandet seg med kanel, nellik og muskatnøtt, og skulle omfavne kundene som en klem fra hennes grand-maman.

På et håndmalt skilt over den lille kafédisken sto det: «Varm deg her», med små snøfnugg og stjerner i hjørnene. Ved vinduet sto det noen kafébord, pyntet med furukvister og kristtorn.

Kaféen Spicy Cocoa var fylt med luftige hjemmelagde marshmallows, sjokoladekrøller, knust peppermynte og rødt og grønt strøssel. De som ønsket en mer tradisjonell versjon, fikk kakaoen servert sammen med tykke croissanter fra Pumpkin Pie Bakery.

Det kriblet i magen  mens hun så seg rundt. Hun var dødssliten, men likevel opprømt. Det skyldtes nok alt sukkeret. Hun hadde drukket utallige kopper kakao mens hun finpusset alle detaljer. Hun foldet hendene og ba en stille bønn om at åpningsdagen måtte bli vellykket. Det eneste hun skulle ønske, var at bestemoren og foreldrene hennes fortsatt hadde vært her, for hun ville så gjerne at de skulle få se det alt sammen.

Hun gikk bort til kalenderen som lå godt gjemt bak disken. Den var en gave fra hennes nye venninne Madison, som nylig hadde flyttet tilbake til byen for å hjelpe til med å drive familiens pensjonat. Strategisk plasserte bånd og sløyfer skjulte  ikke akkurat julestemningen fra Mister Desember. Cassidy satte pris på en mann som visste hvordan man feiret jul.

I hjørnet av kalenderen hadde Cassidy festet et gyllent papirark formet som en stjerne. Denne stjernen betydde at Cocoa Corner var en av de fire lokale bedriftene som var valgt ut til å delta i den årlige lyskonkurransen, som gikk over fire kvelder i desember. Konkurransen var en del av byens større «Nedtelling til jul»-arrangement – Cassidy hadde skjønt at i denne byen elsket de å markere høytidene med store feiringer.

Hver av de fire bedriftene skulle dekorere utstillingsvinduet og det øvrige lokalet sitt med et unikt julemotiv, og folk skulle samles for å se at lysene ble tent og bedriftene fikk sjansen til å skinne. Det ble samlet inn penger som skulle gå til veldige organisasjoner under hele konkurransen, og vinneren skulle bli kåret på julaften.

Det var hennes tur den tredje fredagen før jul. Så i tillegg til å lansere Cocoa Corner og pop-up-kaféen måtte Cassidy i løpet av de neste ukene forsøke å skape den mest spektakulære lysdekorasjonen byen noensinne hadde sett.

Hun gikk bort til vinduet og tillot seg å drømme seg bort et lite øyeblikk. Snart ville utstillingsvinduet bli forvandlet til noe magisk. Kanskje hun skulle bygge en sjokoladeslede og fylle den med håndlagd trøffelsjokolade. Hun så for seg lav musikk over høyttalerne, latter ute på gaten og at stillheten senket seg over folkemengden idet utstillingsvinduet våknet til liv.

Det ville bli koselig. Fortryllende. Uforglemmelig.

Hun hadde alltid likt litt konkurranse, om det så bare var i brettspill med broren Julian. Men dette var så mye mer enn bare moro. Hvis hun vant denne konkurransen, ville Cocoa Corner bli kåret til Årets bedrift i Maple Falls.

En førsteplass ville gjøre den nyetablerte sjokoladebutikken hennes synlig og engasjere folk i byen. Det trengte butikken for å overleve. Hun ville få være vertskap for nyttårsfesten i byen, trekke til seg flere kunder og befeste sin plass her, slik at hun virkelig følte at hun hørte til i Maple Falls. Det beste av alt var at hun ville få velge hvilken veldedig organisasjon som skulle få motta alle donasjonene.

Og Cassidy visste definitivt hvem hun ville gi pengene til. Like utenfor Maple Falls lå et barnesykehus. Der hadde hun vært innlagt da hun var liten og skulle komme seg etter ulykken som tok livet av foreldrene hennes, lenge før hun flyttet til Paris. Det hadde vært en trygg havn i den vanskeligste tiden i livet hennes.

Denne begivenheten og konkurransen betydde med andre ord alt. Den var høydepunktet i hennes første uker her. En sjanse til å gi noe tilbake og vise at hun virkelig kunne klare dette. Hun kunne bygge seg et liv her, på sin egen måte, uten Jean-Paul, også kjent som den franske drittsekken.

Hun ville ikke tenke på sin troløse ekskjæreste. I stedet så hun seg rundt i butikken – på de blanke tregulvene, glasskrukkene som sto på rekke og rad på disken, fylt med stjerneformede marshmallows (hun hadde sikkert spist dusinvis av dem allerede), trøffelkonfekt og mandler med sjokoladetrekk.

«Vi klarte det, grand-maman», hvisket hun. Hvis hun kunne sett henne nå, ville hun vært så stolt.

Dette stedet var hennes. Ikke Jean-Pauls. Ikke brorens. Ikke en halvferdig drøm hun hadde lagt igjen i Paris.

Hun måtte bare slutte å lytte til tvilen. Stemmen til eksen hennes, som hvisket: «Du er ikke god nok. Du hører ikke hjemme her. Alle vil finne det ut før eller siden.» Hun måtte tro. Det var jo det julen handlet om, var det ikke?

Cassidy hadde jobbet  hardt for å få dette stedet til å bli så magisk som mulig. Det gjorde vondt at bestemoren hennes aldri ville få se det. Og at denne nye starten på mange måter betydde at hun var helt alene.

Broren og mannen hans var hundrevis av kilometer unna. Det var ingen som kunne trå til og hjelpe henne hvis hun trengte det. Ingen hun kunne lene seg på.

Store, lubne snøfnugg falt tungt fra himmelen og trakk oppmerksomheten hennes tilbake til utstillingsvinduet. Cassidy kunne nesten ikke forestille seg hvor vakkert alt ville se ut når byen var opplyst til jul.

Hun trakk pusten dypt inn før hun blåste tankene bort med et langsomt utpust.

Det var bekmørkt ute, men snøen kalte på henne. Hun snudde seg, fylte koppen med den deilige krydrede kakaoen og gikk ut for å se opp på den vakre stjernehimmelen.

Det hadde snødd nå og da etter at hun flyttet til Maple Falls, men i kveld føltes det annerledes. Dette var slik snø hun hadde elsket siden hun var liten, da hun presset ansiktet mot det tilfrosne vinduet i barndomshjemmet og ventet på at de første snøflakene skulle falle.

Nå løftet hun ansiktet og lot de store, myke snøfnuggene lande på øyevippene og feste seg i håret. Den kalde vinden kilte i ansiktet. Kulden vekket henne og minnet henne om at hun var her, i levende live, på jakt etter en drøm hun hadde hatt med seg helt siden hun var gammel nok til å holde en kopp kakao med begge hender.

Visst snødde det i Paris, men ikke slik som dette. Ingenting var som roen i en liten by full av julelys. Det var som om verden holdt pusten og tiden gikk saktere.

Det var slike øyeblikk som gjorde at hun var her i Maple Falls, med kakao i hendene og et åpent hjerte. Jul. Snø. Magi. Det var alt hun ønsket seg av livet.

Forrige jul ble hjertet hennes knust, og hun hadde lovet seg selv at dette året skulle bli annerledes. Det var slutt på å gjøre alt for andre. Slutt på å gi etter. Hun hadde til og med avlagt et løfte: ingen menn på et helt år. Hun trengte å prioritere seg selv, og så langt hadde det gått fint.

Hunden hennes, Muffin Marie, eller bare Muff, hadde løpt ut sammen med henne. Den  så ut til å være like glad i snø som henne. Den energiske goldendoodlen sprang noen skritt fremover, så krøp den sammen, klar til å angripe en haug med nysnø.

«Har du sett sånt, jenta mi?» spurte hun valpen.

Muff tok det som et klarsignal og snurret rundt på fortauet, gravde snuten ned i snøen, før hun hoppet opp med et lekent bjeff. Hunden løp rundt som en tulling, og den hvite, krøllete pelsen gikk i ett med snøen.

Cassidy så opp på stjernene og smilte. I det øyeblikket føltes snøen som et tegn. «Ok, store univers. Jeg ser deg. Jeg har en forbindelse til deg. Du gir meg julekortstemning, og jeg er klar.»

Bortsett fra Muff var det stille i gaten. Det steg røyk opp fra skorsteinene, og det blinket svakt i enkelte butikkvinduer. På den andre siden av gaten lå Hot Honey gårdsbutikk. Vinduene var mørke og reflekterte skinnet fra gatelyktene. Det hang en krans på døren, og det var satt opp flere grankranser ved inngangen. Ved siden av lå Maple Leaf Café med en enkelt lysslynge, mens Pumpkin Pie Bakery pyntet seg med en gedigen oppblåsbar pepperkakemann. Man så altså allerede enkelte tegn på jul noen steder. Men snart ville hele gaten våkne til liv med lys og girlandere, som om byen var på vei inn i sitt eget lille eventyr.

Cassidy innså plutselig at hun sto barbeint i snøen. Føttene hennes var  iskalde, og hun var ganske glad i tærne sine.

«Kom igjen, Muff. Vi går inn igjen.» Hun snudde seg mot døren, men da hun prøvde å vri på håndtaket, ristet hun på hodet.

Hun vred på håndtaket igjen. Ingenting.

Prøvde enda en gang. Fremdeles låst.

«Å nei. Nei, nei, nei …»

Hun kikket inn gjennom det tilfrosne glasset av gammel vane. Hun bodde alene nå – det var ingen der inne som kunne redde henne – og nøklene lå trygt i vesken hennes inne i gangen.

«Hvordan? Hvorfor?» spurte hun stjernene. Muff svarte med et voff.

Cassidy tok et skritt tilbake og la hendene på hoften. «Jeg er en voksen kvinne. Jeg har bodd i et annet land og startet min egen bedrift. Jeg lar ikke en dør ta knekken på meg.»

Muff bjeffet oppmuntrende.

Hun snudde seg mot hunden. «Takk for tilliten.»

Kulden sivet inn i de bare tærne hennes, og hun skalv. «Flott. Første dagen, og så skal jeg miste en tå.»

Hun kikket opp mot det mørke vinduet i andre etasje. «Skal jeg klatre opp?» spurte hun Muff.

Muff bjeffet lavt og logret med halen.

«Tar du  meg imot hvis jeg faller?» spurte hun hunden.

«Hun gjør nok ikke det. Men jeg kan gjøre det», sa en varm, dyp stemme.

Cassidy stivnet, som om hun hadde glemt hvordan beina hennes fungerte, og det var absolutt ikke bra, hvis denne mannen skulle vise seg å være klin sprø. Det var tross alt midt på natten.

Muff bjeffet og løp bort for å hilse på det som kunne være en gærning, og Cassidy snudde seg for å rope på hunden, men hun fikk ikke frem en lyd.

Enten han var sprø eller ikke, så var denne fyren høy, bredskuldret og dekket av snø, som om julenissen hadde tryllet ham frem.

Hun skimtet flanellsskjorten hans under en tykk jakke. Det mørke håret var rufsete, og et par slitte støvletter knirket i snøen mens han gikk mot henne.

Han hadde en rufsete fremtoning, som om han nettopp hadde stått opp, noe som var urimelig tiltalende. Den dype stemmen hans varmet henne raskere enn noen kakao kunne klart.

Cassidy hadde vært fornøyd med å være alene det siste året. Ingen dater, ingen kyss. Forholdet hun hadde til seg selv var mer … tilfredsstillende … enn det hun hadde hatt til Jean-Paul. Men herregud, denne fyren var noe for seg selv.

«Liam Hawthorne. Jeg eier Hot Honey gårdsbutikk, på den andre siden av gaten.» Han rakte henne hånden.

Selvfølgelig. Hun visste hvem han var, og han var også med i lyskonkurransen. Merkelig nok hadde hun ikke møtt ham ennå, men ryktet sa at han var fast bestemt på å vinne.

Så akkurat nå var han julefiende nummer én. Typisk at han var så kjekk.

«Å.» Hun tvang frem et smil. «Cassidy St. Clair. Cocoa Corner.» Hun tok ham i hånden og prøvde å ikke tenke på den varme, numne følelsen hun fikk i armen, men det eneste hun hadde plass til i hodet, var fornemmelsen av den sterke, varme hånden hans mot hennes. Cassidy tvang seg til å bryte fortryllelsen og trakk til seg hånden.

«Jeg vet hvem du er.» Liam stakk hendene i jakkelommen.

Hun rettet seg opp og minnet seg selv på at hun hadde et nytt liv og et kakao-imperium å bygge, og at første skritt på veien var å vinne konkurransen.

Så møttes blikkene deres. Øynene hans glitret, men ikke av julestemning, langt ifra. Han så mer ut som en uværssky som møtte hennes solskinn, og et øyeblikk sto alt stille.

Og hun skjønte at det kunne gå fryktelig galt med løftet hun hadde gitt seg selv.


KAPITTEL TO

Liam

Søndag 30. november

Liam hadde ikke akkurat hatt en plan om  å  stå rett opp og ned i snøen foran en kvinne som så ut som et julespøkelse, men nå var det visst ingen vei utenom.

Hun stirret på ham med store øyne. Kinnene var røde av kulden, en uryddig blond flette lå over skulderen, hun var barføtt og holdt en dampende kopp i hånden som om den var svaret på alle livets problemer. Hun hadde faktisk sjokolade på kinnet – ekte sjokolade.

Det kunne vært morsomt, men det  var så idiotisk at det bare ble latterlig.

Han bannet for seg selv. Dette var  det han minst av alt trengte akkurat nå. En kvinne som så ut som hovedpersonen i en julefilm, med strålende blå øyne. Som om sjelen hennes var laget av snø og kakao med en knivsodd magi.

Hun var et vandrende julekort. Og han ville heller gå på glødende kull enn å bli fanget av noe slikt.

For julen var ikke magisk for ham lenger. Den betydde hjertesorg og tomme tradisjoner som fikk alle andre til å smile, mens han lot som om han også var glad.

Vanligvis ville Liam druknet julestemningen med lange løpeturer og arbeid på familiegården. Han var tross alt kongen av Bjelleklang-løpet. Men muskelen på baksiden av det ene låret hadde visst andre planer, så etter å ha forstrukket den på trening i forrige uke haltet han nå rundt uten annet enn sin egen frustrasjon og byens lyskonkurranse å være opptatt av. Det sistnevnte var i det minste et felt der konkurranseinstinktet hans kom til nytte, selv om deltakelsen betydde at han måtte klistre på seg litt juleglede. Gårdsbutikken hans ville garantert ta førsteplassen. Han gjorde det for familien sin, som drev gården, og ingenting skulle stoppe ham.

Særlig ikke en nykommer som henne.

Det var hundens skyld. For fem minutter siden hadde han holdt på med trearbeid i butikken og prøvd å late som om låret ikke verket som bare pokker, da et dypt, muntert bjeff ga gjenlyd i gaten. Vanligvis ville han  gitt blaffen. Men han fikk en følelse av at noe ikke var som det skulle.

Han hadde haltet bort til vinduet og kikket ut i snøen. Og der sto hun.

Cassidy St. Clair. Den nye jenta i byen som eide sjokoladebutikken Cocoa Corner, med den krydrede kakaoen som alle var så spent på å prøve.

Butikkene deres lå tvers over gaten for hverandre, og hun hadde flyttet inn forrige måned, men han hadde ikke møtt henne ennå. Han hadde vært opptatt med å hjelpe tvillingbroren Jackson på familiegården, mens moren hans drev butikken. De hadde nylig åpnet den, i begynnelsen av november, og i tillegg til alt det andre de foretok seg, inngikk også denne i den store familiebedriften deres. Etter innhøstingen gikk de rett videre til gresskar og turer med høyvognen, deretter solgte de juletrær. Det hadde ikke blitt særlig mye tid til sosialt samvær.

Men han hadde hørt om henne. Hun var jo blitt venn med alle vennene hans. Venninnen hans, Zoe, som drev den lokale blomsterbutikken, hadde til og med lagt henne til i gruppechatten deres på WhatsApp. Og Liam var sikker på at han ville komme greit overens med henne, slik han gjorde med alle. Så lenge hun ikke var besatt av den tiden på året han likte minst. Julen.

Så med tanke på hvor opptatt hun så ut til å være av julen, var det kanskje bra at han ikke hadde hengt med venner i det siste.

Julen fikk frem det verste i ham. Dagen da hele hans verden raste, nærmet seg igjen. Selv om han gjerne ville, kunne han aldri bare smile og holde ut. Han skulle ønske at han kunne være den samme bekymringsløse, festglade Liam som alle kjente det meste av året. Da ville det ikke kommet noen spørsmål. Ingen sympati. Men han klarte det bare ikke, og han ville ikke snakke om hvorfor.

Ingen visste hvor vond denne tiden av året var for ham.

Ingen bortsett fra hans beste venn Zach. Det var merkverdig hvor godt de kjente hverandre. Liam var ganske sikker på at Zach til og med kjente ham  bedre enn tvillingbroren Jackson gjorde.

Zach ville skjønt hvor irritert Liam ble da han så ut av vinduet og fikk øye på en vakker, barføtt kvinne der ute i snøværet. Snø var ingen spøk. På denne tiden av året måtte folk være forsiktige, det visste han bedre enn de fleste.

Hun hadde sjekket dørhåndtaket flere ganger og kikket inn gjennom vinduene. Selv om han ikke kjente henne personlig, ante han at hun var typen som heller ville bryte seg inn i sin egen butikk enn å be om hjelp.

Så han sukket, dro på seg støvlettene og jakken og gikk ut.

Og nå som de hadde presentert seg for hverandre, strålte hun mot ham som om han var engelen Gabriel.

Denne kvinnen var vakker, ja, altfor vakker for en mann som prøvde å ikke legge merke til de fyldige leppene eller den røde neglelakken på tærne hennes.

Men han var ikke noen engel, ikke på denne tiden av året. Han smilte ikke tilbake.

«Går det bra?» Stemmen hans var lav og grov, med et snev av frustrasjon.

Hun nikket, smilet forsvant, og hun holdt koppen tett inntil brystet. «Helt fint. Jeg bare … blir kjent med døren min.»

«Sier du det?» Han måtte flire, og det irriterte ham enda mer.

Hun var nervøs og ville late som om hun hadde full kontroll. Men hun bet seg i leppen. Det så ut som om det bare skulle en ørliten sarkastisk kommentar til for at hun enten ville le eller gråte, og han ble mer forsonlig stemt.

«Du har visst låst deg ute?» sa han.

«Ja. Men det går bra. Jeg skulle til å klatre opp takrennen», sa hun og pekte på den før hun kikket opp. «Eller kanskje ikke. Men det virket som en god løsning for fem sekunder siden.» Hun løftet koppen. «Varm kakao fører til alle slags dårlige beslutninger.»

«Er du en av dem som pleier å gå barbeint i snøen?» Han hevet øyebrynet.

Hun kikket ned på føttene og vrikket på tærne. «Det ser sånn ut. Du har vel ikke en magisk ekstranøkkel?»

«Rita nevnte ikke noe om det?»

«Ikke som jeg husker. Og i så fall aner jeg ikke hvor den er.» Hun kikket mot butikkdøren. «Kanskje under en blomsterpotte eller en stein eller noe?»

«Noe sånt», sa han og gikk mot huset. Han vinket på henne og gikk dit takrennen traff fortauskanten. Der bøyde han seg ned, tok frem en liten magnetisk nøkkelboks som satt på baksiden av nedløpsrøret, og rakte den til henne.

«Rita hadde  det også med å låse seg ute», forklarte han.

«En sjelevenn», smilte hun.

De gikk tilbake til inngangsdøren, og Liam så hvordan hun slappet av da hun vred rundt nøkkelen. Hun snudde seg mot ham, stadig med snø i håret og sjokolade på kinnet, og hun så lykkelig ut. Forhåpningsfull.

Det var den slags håp han ikke hadde tillatt seg å føle på mange år – fire år, for å være nøyaktig. Han burde ha gått sin vei der og da, så snart han så at hun var i hus. Men han gjorde ikke det. For da blikkene deres møttes, skar noe varmt gjennom forsvaret han hadde bygget rundt hjertet sitt. Han følte seg sårbar på en uventet måte.

Det var ikke bare tiltrekning. Det var tyngdekraft. En kraft som trakk ham ned og fikk ham til å glemme all sunn fornuft.

Og det verste var at en uvøren del av ham – som hadde ligget dypt begravd – ville at hun skulle fortsette. Rive ned hver eneste mur til det ikke var noe igjen å gjemme seg bak.


KAPITTEL TRE

Cassidy

Mandag 1. desember

«Tiden er inne», sa Cassidy til seg selv og grep etter bestemorens gullmedaljong som hun hadde rundt halsen. «Skulle ønske du kunne sett dette», la hun til før hun rettet på flettene og trakk pusten dypt inn.

Det var mandag morgen, og hun var klar. De siste ukene hadde hun lagt ut informasjon om den store åpningen på Maple Falls-forumet, hengt opp plakat utenfor jernvarehandelen og kjørt en kampanje på butikkens Facebook-side, der hun tilbød gratis varm krydret kakao til de ti første kundene. Hun hadde øvd seg på å si «Velkommen til Cocoa Corner» foran speilet.

Før nervøsiteten fikk helt overtaket, gikk hun bort til inngangsdøren og snudde skiltet slik at det sto «Åpent». Hun nektet å innrømme overfor seg selv at hun skalv på hendene.

Snøfnugg glitret i sollyset utenfor det store utstillingsvinduet. Utenfor var bakken dekket av rim, og rett over gaten så hun Liams gårdsbutikk med trekassene stablet ved inngangen.

Snart begynte kundene å strømme inn for å se hva hun hadde gjort med Ritas butikk.

«Dette er det koseligste stedet jeg har sett. Er du ikke enig, Mrs. C.?» spurte Mrs. Bishop da hun kom inn og så seg om.

«Lukter det varm kakao her?» spurte Mr. C. og gikk nærmere for å undersøke den varme gryten.

«Ikke bare det! Det er oppskriften til bestemoren min», forklarte Cassidy. «Krydret og mørk, men jeg har en lysere variant med hvit sjokolade hvis du foretrekker det.» Den med hvit sjokolade var hennes eget verk, inspirert av de delikate petit four-kakene hun hadde laget i Paris.

«Jeg tar det du anbefaler», sa Mrs. C.

«Lag to kopper», ropte Mrs. Bishop, som allerede var på vei mot utstillingsvinduet. Det lange glassvinduet var fylt med håndlagde trøffelsjokolader, fylte praliner, karamellkaker med cashewnøtter, mørk sjokolade med knuste sukkertøystenger og pretzels dyppet i sjokolade. «Å, jeg ser at du har praliner. De ser akkurat ut som dem Rita laget, og de var herlige.»

«Jeg håper disse er like gode.»

«Det er de sikkert, vennen min. Jeg tar gjerne sjansen.»

Cassidy lo og gikk bort til disken til pop-up-kaféen. «Dere skal få den mørke krydrede kakaoen. Den er fantastisk. En oppskrift som har gått i arv i generasjoner. Vil dere drikke den her eller ta den med dere?»

Mrs. C. kikket fornøyd på Mrs. Bishop. Cassidy pekte mot de gammeldagse krusene som hang på kroker bak disken.

«Ikke spør meg. Du vet at jeg ikke klarer å bestemme meg», sa Mrs. Bishop.

«Så sant», sa Mrs. C. til venninnen. «Vi har det travelt – mange gaver å kjøpe – men de krusene er så søte. Vi setter oss litt», avgjorde hun og pekte på sittegruppen ved siden av.

Cassidy kjente hjertet svulme av stolthet. Hun hadde innredet rommet med omhu: et rundt kafébord med to stoler, der vinterlyset strømmet inn i helt riktig vinkel.

Ved det andre butikkvinduet var det  en liten lesekrok med to røde fløyelslenestoler, hver drapert med et rødt og hvitt lappeteppe. Mellom stolene sto et lavt bord med juleromaner, noen klassiske kjærlighetsromaner og en vase med grønne kvister.

Det hadde blitt til det varme, innbydende rommet hun alltid hadde drømt om. Hun håpet det snart ville bli fylt med stamgjester som betraktet Cocoa Corner som et koselig tilfluktssted.

«To kopper kommer straks.» Hun skjenket to krus med dampende, krydret mørk kakao fra en stor kobbergryte.

«Den er enda bedre med en av Emilys croissanter. Hun bakte dem i morges.» Hun la croissantene på tallerkenene og bar dem bort.

Utenpå så hun helt avbalansert og normal ut, hun trodde i alle fall det. Inni henne skrek det: «De må like det! Vær så snill!»

Dette var de første ekte kundene som prøvde den krydrede kakaoen hennes. Madison hadde elsket den, men ville de også gjøre det?

Hun begynte å snakke om sjokoladen i stedet for å studere hvordan den første slurken smakte, slik hun hadde tenkt. «Rita ga meg oppskriften på praliner. Og på kaffetrøflene.» Hun nikket mot bildet av Rita som hang bak kassen. «Hun har æren for alt dette, siden hun solgte butikken til meg.»

Mrs. C. tok en slurk av kakaoen og hevet øyebrynene. «Sett på maken! Hvem skulle trodd at kakao kunne være så full av smak?»

«Vi må kanskje gå innom hver dag på vei til bakeriet», la Mrs. Bishop til, mens hun dyppet hjørnet av croissanten i den varme, fløyelsmyke væsken.

«Hva er det i den? Ingefær?» spurte Mrs. C. og la hodet på skakke.

Cassidy ristet på hodet.

«Det er i hvert fall kanel i den.» Mrs. Bishop så spørrende opp, men Cassidy holdt munnen lukket.

«Kardemomme?» spurte Mrs. C. etter å ha tatt en ny slurk.

«Beklager, det er en hemmelig familieoppskrift. Selv ikke broren min kan den», innrømmet hun. «Den har gått i arv blant kvinnene i familien.»

«Hvis jeg hadde hatt en så god oppskrift, ville  nok jeg også holdt den hemmelig», erklærte Mrs. C. Hun løftet koppen og trakk inn duften.

«Er det noe annet dere har lyst på, så kan jeg gå og ordne det?» spurte Cassidy, som ville la damene få nyte kakaoen i fred.

«Ja, en praline og en bit konfekt, selvfølgelig. Jeg må sjekke om de er like gode som Ritas», sa Mrs. C. freidig.

Cassidy holdt fast på smilet. Hun visste at alle ville sammenligne sjokoladen hennes med Ritas. Det hørte med til jobben. Teoretisk sett visste hun at hun kunne lage ypperlig sjokolade. Men innbyggerne i Maple Falls hadde kanskje en veldig klar oppfatning av hvordan god sjokolade skulle smake.

«Liker du kandiserte pekannøtter?» spurte Mrs. Bishop og avbrøt tankene hennes.

«Hm?»

«Kandiserte pekannøtter, kjære. Liker du det?» gjentok Mrs. Bishop utålmodig.

«Jeg har aldri laget det, men jeg liker å spise det», svarte hun.

«Perfekt. Jeg skal lage noen til jul. Jeg kommer innom med en krukke.»

Cassidy ville protestere. «Å, det trenger du da ikke …»

«Tull. Du er en av oss nå. Se på det som din offisielle velkomst til Maple Falls», insisterte Mrs. Bishop.

Cassidy strålte – dette ble visst en god start.

Hun trodde hun ville få et øyeblikk til å planlegge julevinduet etter at damene hadde gått, men kundene bare strømmet på. Snart sto køen nesten ut av døren, og alle ville smake på den varme kakaoen hennes. Noen kom for å få en gratis kopp, men klaget ikke da de innså at de ikke var blant de ti første. De nøt innholdet i koppene sine, og da den første omgangen kakao var tom og den siste croissanten forsvant fra disken, var Cassidy utmattet, men oppspilt.

Nå var det endelig stille i butikken. Hun trakk pusten og gikk bort til vindusutstillingen for å fylle på med blank konfekt og peppermyntesjokolader, mens hun tenkte på hvordan hun kunne gjøre utstillingen enda mer julepreget. Kanskje hun kunne tre kanelstenger og tørkede appelsinskiver på en snor?

Hun kikket ut gjennom rimfrosten på vinduet – og stivnet. På den andre siden av gaten sto Liam utenfor gårdsbutikken sin med oppbrettede ermer og løftet kasser med honning ut av pickupen som om de var lette som fjær. Skjorten klistret seg inntil skuldrene hans, og pusten hans sto som damp i den kalde luften mens han fikk kassene på plass.

Cassidy prøvde – hun prøvde virkelig – å ikke tenke på hvor gøy hun kunne ha det med Liam og en krukke med den berømte honningen hans, men fantasien hennes nektet å samarbeide.

Det plinget i bjellen over døren, og hun våknet til da Mr. Alders kom inn.

Hun kjente ham igjen med en gang. Hun hadde sett den eldre mannen et par ganger i jernvarehandelen når hun hadde handlet ting til kaféen der de siste ukene, og hadde trodd at han jobbet der. Han sto alltid ved disken som om han eide stedet. Men det viste seg at han nettopp hadde pensjonert seg fra butikken, men ikke hadde stort annet å gjøre.

«God morgen, Mr. Alders», sa hun og strøk en hårlokk vekk fra pannen. «Vil du ha en kopp krydret kakao? Nylaget etter min hemmelige familieoppskrift.»

«Kakao?» mumlet han. «Det solgte ikke Rita.»

Smilet hennes bleknet i et halvt sekund før hun fikk det på plass igjen.

Mr. Alders vandret lenger inn i butikken med mysende blikk. Han gransket utstillingen mer enn han beundret den – hyllene hun hadde satt opp, alle glasskrukkene, marshmallows i ulike fasonger, fargedetaljene. Jo lenger han gikk inn, jo dypere ble rynken i pannen hans.

«Ser du etter en gave?» spurte hun muntert. «Noe søtt til jul?»

«Har du lønnekarameller?» spurte han. «Rita laget så gode lønnekarameller.»

«Jeg er redd jeg ikke har det. Men jeg har praliner laget etter Ritas oppskrift. Vil du ha en?»

Før han rakk å svare, snublet Mr. Alders i en eske hun nettopp hadde tatt ned. Den var overfylt med pynt, både glitter, lysgirlandere og  snømenn, der hodet til den ene  stakk opp av esken.

Han stirret ned på den som om den hadde fornærmet ham personlig.

«Ikke si at du også er gal etter julefeiring.»

Hun lo lavt. «Jeg er nok det. Jeg pynter til julelyskonkurransen. Kommer du og ser på utstillingen?»

«Ikke frivillig», mumlet han. «Hele byen har gått fra vettet. Jul overalt. Det eneste jeg er ute etter, er en lønnekaramell og litt fred og ro.» Han stirret på henne. Han likte ikke det han så.

Det anklagende blikket fikk henne bare til å smile enda bredere, og hun løftet haken aldri så lite. Ikke i dag, Mr. Alders. Ikke på min første dag.

Han syntes sikkert hun så tåpelig ut, med hendene på hoften og blinkende julelys på genseren. Men hun ville ikke bry seg om det. Hvis fyren ikke likte jul, var han på feil sted og snakket med feil person.

«Bare si ifra hvis du vil smake på noe», sa hun.

Mr. Alders gryntet, kastet et siste misbilligende blikk på omgivelsene og snudde  på hælen.

Hennes nye venninne Zoe kom inn før døren gikk igjen bak Mr. Alders. Hun kjente at skuldrene senket seg, og hun slapp ut pusten da Zoes energi fylte rommet.

«Hva i all verden gjorde du mot gamle Alders?» spurte hun  med en stor bukett fra blomsterbutikken sin i hendene. Den var full av røde nelliker og hvite liljer, med kvist av eviggrønt og kristtorn, plassert i en gullvase.

«Aner ikke», sa Cassidy og trakk på skuldrene.

«Uansett, disse er til deg! Blomster til åpningsdagen. Tenkte de kanskje ville gi deg litt ekstra flaks – ikke at du trenger det, da. Dette ser fantastisk ut, og det lukter himmelsk.»

«Helt nydelig.» Cassidy tok imot blomstene. «For en herlig bukett, og så julete.»

«Jeg gjør mitt beste», strålte Zoe.

«Varm kakao?» spurte Cassidy og gikk bort til den provisoriske kakaostasjonen.

«Gjerne. Det er iskaldt ute. Jeg hørte at det skal komme femten centimeter snø i natt.»

«Så mye? Er det sant?» Hun hadde glemt hvor mye det snødde i Midtvesten. Ville det distrahere kundene eller tiltrekke seg flere? Skulle hun lage en ekstra porsjon med lys varm sjokolade hvis skolen ble stengt?

«Sikkert mer også», sa Zoe. «Det skal visst bli uvær de neste dagene. Jeg håper bare det holder seg rolig til etter åpningen av Julenissehuset i kveld. Du kommer vel?»

«Klart jeg gjør», svarte Cassidy.

«Kan jeg få en grahamkjeks med sjokolade?» spurte Zoe.

«Jeg har croissanter også», sa Cassidy og hentet et nytt brett.

«Hvorfor sa du ikke det? La meg få en.»

«Det smaker enda bedre hvis du dypper den i kakaoen. Tro meg – jeg spiste tre stykker før butikken åpnet», tilsto Cassidy skamløst.

Hun ventet til Zoe hadde dyppet croissanten og tatt en bit, og gitt fra seg en lyd som rett og slett var pornografisk.

«Er det godt?» smilte Cassidy.

«Godt er for svakt. Du, min venn, har en gave.»

«Akkurat som du har med disse blomstene. Takk – det var virkelig veldig snilt av deg.»

«Ingen årsak. Jeg vet du har vært nervøs for åpningsdagen. Men denne kakaoen er så god at du ikke har noe å være redd for.» Zoe så seg rundt. «Har du tenkt på hvordan du skal dekorere til lysfesten?»

«Jeg jobber med saken. Jeg ville bare åpne butikken først, før jeg kastet meg ut i full julestemning med vindusdekorasjoner.»

Hun stoppet opp et øyeblikk, før hun la til: «Jeg møtte Liam, forresten.»

Zoe løftet øyebrynene og så på henne med et megetsigende blikk. «Å? Og hva synes du?»

Cassidy stønnet. «Høy, gretten, og likevel klarer han å se ut som en tømmerhogger som kunne vært modell for en flanell-reklame.» Hun trakk på skuldrene og prøvde å virke avslappet. «Han er min konkurrent i lyskonkurransen. Typisk at han er avskyelig attraktiv.»

Zoe smilte. «Du vet at jeg også er med i konkurransen. Og Emily.»

«Ja, men ingen av dere planlegger et fullt lysshow med sjokoladesmaking og marshmallow-bar», ertet Cassidy. «Liam er så konkurranseorientert. Det merker jeg. Dere to er bare med for å ha det gøy.»

«Og du er med for å vinne», sa Zoe muntert.

«Noen må jo det», svarte Cassidy med et smil, før hun sukket og stirret ned i kakaoen sin. «Jeg hadde bare ikke forventet at den største rivalen min skulle være så barsk og sexy.»

Det glitret i øynene til Zoe. «Så du synes han er kjekk.»

«Jeg tror han kommer til å bli en plage for meg», rettet Cassidy, varm i kinnene. «Jeg skal uansett bare åpne butikken min og vinne den konkurransen, ikke bli distrahert av en fyr med dystert blikk.»

«Som du vil.» Zoe løftet koppen som i en skål.

Cassidy knep øynene sammen, men klarte ikke å stanse et smil. «Ikke begynn.»

Men sannheten var at hun fantaserte om Liam. Hun hadde tenkt på ham halve natten, mens hun lå våken i sengen etter at han hadde hjulpet henne inn. Han hadde virkelig gitt henne noen interessante tanker.

Hun antok at det var slikt man opplevde når man tok et års pause fra menn.

Selv om hun prøvde å glemme ham, fortsatte tankene å vandre. Til hvordan Liam hadde sett ut da han sto der med støvlettene plantet i snøen og sammenbitte tenner,  som en gretten tømmerhogger.

Og nå klarte hun ikke å slutte å se for seg at han slepte tømmer gjennom skogen, med flanellsskjorten brettet opp for å avsløre underarmer som sannsynligvis kunne kløyve ved uten øks. Svetteperler på halsen, et intenst blikk festet på henne mens han la fra seg veden. Han grep etter henne, presset henne mot en furu med de sterke hendene mot hoftene hennes. Munnen hans som inntok hennes med den tause intensiteten han hadde i alt han gjorde.

Hun så for seg at fingrene hans åpnet knappene på jeansen hennes mens hun presset seg mot ham, og det kalde furutreet mot ryggen hennes kjentes som en motsetning til varmen fra kroppen hans mens hun slapp ham til.

Fantasi-Liam var ikke langsom eller tålmodig.

De grove, trælete fingrene skulle gli under linningen på trusen hennes, finne henne med sikker hånd, røre henne akkurat der hun trengte det mest – slik bare hun visste at hun likte det,  inntil nå.

Hun forestilte seg at hun gispet mot munnen hans, at hendene hennes viklet seg inn i det rufsete håret hans mens han presset henne hardere mot treet, tok kontrollen og ga henne alt hun ikke engang visste at hun hadde lengtet etter i løpet av året uten menn.

Og i den hemmelige, syndige dagdrømmen brydde ikke Cassidy seg om verken julelyskonkurransen eller løftet sitt om å leve et helt år uten menn.

Hun ønsket seg bare én ting til jul, og det var Liam.

Som om han kunne kjenne begjæret hennes, kom han i samme øyeblikk spaserende inn.

Hun stivnet til, og bjellen over døren ringte som for å håne henne. Liam sto der i jeans og en lang ulltrøye, med snø på støvlettene og et uværsblikk som skannet alt i rommet. Inkludert henne.

Zoe merket at stemningen endret seg. Hun unnskyldte seg fort og smatt inn på bakrommet.

Cassidy kjente at det flammet i kinnene, og pulsen banket på steder hun helst ikke ville tenke på. Hun støttet seg mot disken med den ene hånden og prøvde å se uanfektet ut. «Sjekker du ut konkurrentene?»

Blikket til Liam gled langsomt over henne, umulig å tyde. «Gi deg. Skulle jeg være redd for det?»

Hun ble smal i øynene. «Ja, det burde du.»

Han kom nærmere, og det gnistret til mellom dem. «Så det synes du?»

«Mm-hmm.» Hun svelget. «Det tøffe trynet ditt hjelper ikke når lysene blir slått på og kakaoen strømmer.»

Han smilte så vidt det var. «Du tror du er tøff nå, sukkerklumpen?»

Hun løftet haken og ignorerte den ulmende varmen i magen. «Tøff nok til å slå deg.»

Liam smilte skjevt og gikk så nær henne at hun kjente eimen av kald luft og sedertre. Det gikk rundt for henne. «Det er ikke jeg som har noe å frykte.»

«Vi får se.» Hun stakk en finger i brystet hans og angret da fingeren traff den varme, harde kroppen under ulltrøyen. «Jeg har drømt om dette helt siden jeg var barn:  Maple Falls, butikken min, den beste juleutstillingen noensinne. Du har ikke kjangs. Du kommer til å tape.»

Han ble mørk i blikket og kikket raskt på leppene hennes før blikket gled opp igjen. «Så, har du drømt om at jeg skal tape?»

«Så viktig er du ikke.»

«Overbevis meg», sa han med et freidig smil.

Hun skulte på ham. «Er det noe du har lyst på?» Hun snudde seg og slengte fletten over skulderen. «Jeg har en krydret fransk kakao som er himmelsk, men det er kanskje for mye julestemning for deg.»

Han kikket på den sydende gryten og deretter på henne. «Jeg står over. Ville bare gratulere deg med den store åpningsdagen, som den gode naboen jeg er.»

Hun myste mot ham. «Du takler vel ikke noe som er mørkt og krydret?»

Det fikk ham til å le høyt. «Du aner ikke. Jeg er bare ikke så glad i fancy sjokolade.»

«Nei vel? Det kan jeg nok endre på. La meg gjette hva du liker best. Jeg er veldig god til det.»

«Ja vel? Hva tror du jeg liker?»

Cassidy bet seg tankefullt i leppen og mønstret ham. Konsentrer deg om sjokoladeinstinktet ditt, formante hun seg selv. Ikke forestill deg denne vakre mannen naken der han står mellom …

«Går det bra?» Han hevet brynet.

Hun løftet hodet brått. «Perfekt. Superbra. Noen ganger tar det bare et øyeblikk. Du vet, sjokoladegudinnen …» Selvsikkert gikk Cassidy bort til glasskapet og plukket ut en firkant med melkesjokolade overstrødd med havsalt. Hun var ganske sikker på at dette ville gjøre susen.

«Her, prøv denne.»

Liam gikk bort til disken. Han holdt blikket festet på henne mens han tok imot sjokoladebiten. Da hånden hans streifet fingrene hennes, kjente hun en varm strøm oppover armen.

Han bet i den, tygget og trakk på skuldrene. «Den er helt grei.»

Cassidy gapte. «Grei? Jeg vant en pris for den i Paris!»

Hun var ikke bare fornærmet – det føltes som et personlig angrep. Den sjokoladen hadde kostet blod, svette og timevis med perfeksjonering, og denne bondeknølen sa at den var «grei»?

Liam strøk tommelen uinteressert over underleppen for å tørke vekk litt sjokolade. «Tja. Kanskje det er en fransk greie.»

Hun kjente at hun ble indignert. Hvem er denne fyren? Den første innskytelsen hadde vært riktig: Han var definitivt en gærning.

Så la han til: «Jeg sa jo at jeg ikke er noen fancy type. Jeg foretrekker Snickers.» Da klarte ikke Cassidy mer.

«Snickers? Snickers?» gjentok hun, satte hånden i siden og stirret på ham. «Kødder du med meg?»

Det rykket i munnviken hans, men han smilte ikke. Det faste, mørke blikket gjorde henne rasende. «Jeg er bare ikke så glad i luksussjokolade. Har aldri skjønt poenget. Ikke med sjokolade, og ikke med julen heller.»

Nå var hun faktisk sur. Hun kunne ikke noe for det. «Du synes sikkert Die Hard er en julefilm!»

«Den eneste jeg liker. Men hva har det med saken å gjøre? Spiller det noen rolle?»

«Selvfølgelig spiller det en rolle! Hvordan skal du ellers planlegge hvilke julefilmer du skal se?» Hun så på ham som om dette var det mest opplagte i verden.

«Planlegge julefilmer», sa han med flat stemme, som om han smakte på noen ord han ikke var sikker på om han likte.

«Gjør du ikke det?» spurte hun forferdet.

«Gjør du?» Han hevet et øyebryn.

«Selvfølgelig. I kveld er det Santa Claus – del én og to. I morgen er det Hjemme alene.»

«Skjønner …» Han ristet på hodet. «Som sagt er jeg ikke så glad i julen. Jeg avskyr den, faktisk.» Han bet tennene sammen og utfordret henne.

«Avskyr den?» Hun slo ut med hendene. «Hva er det som feiler deg?»

«Ingenting», sa han lavt. «Ikke sist jeg sjekket.»

For Cassidy hadde julen alltid vært spesiell, og særlig etter ulykken som tok livet av foreldrene hennes. Det var det eneste som fortsatt føltes magisk etter alt hun hadde mistet. Lys som glitret gjennom tårene. Duften av bestemors kakao når hun kom med den i en termos til henne på det stille sykehusrommet. En sykepleier som strikket en julestrømpe til henne.

Julen hadde vært en redning for henne. Et anker.

Cassidy svelget følelsen og flirte mot ham i stedet. «Det er jo nærmest blasfemi i Maple Falls, vet du.»

Blikket hans myknet litt, og den ene munnviken rørte seg. «Sant nok, sukkerklumpen.»

Zoe kom tilbake og kikket fra den ene til den andre av de to vennene sine.

«Da er det vel på tide å komme seg tilbake til butikken», sa Liam. «Må jo la folk få kjøpe gavene sine. Det er jo snart jul. Er fem dollar nok for sjokoladen?» Han la seddelen på disken. «Snakkes», sa han og vinket idet han gikk ut.

Cassidy stilte seg bak disken uten å ense seddelen mens hun fulgte Liam med blikket.

Et øyeblikk var Zoe taus. Hun bare nippet til kakaoen og smilte.

«Hva er det?» sa Cassidy så nonchalant hun kunne.

Zoe lente seg mot disken og hvisket: «Hvis du stirrer mer nå, lager du dugg på vindusglasset.»

Cassidy ristet på hodet og la femdollarseddelen i lommen. «Jeg stirret ikke. Jeg glodde.»

«Stirre, glo, hva er forskjellen?» Zoe lo. «Begge krever lidenskap, gjør de ikke?»

«Lidenskap, ha! Jammen skal han få lidenskap, Mr. Jeg-ser-ikke-julefilmer.» Cassidy tok en klut og begynte å tørke av den skinnende rene disken.

«Og du som sa at du skulle ha et år uten menn?»

«Det skal jeg», sa Cassidy fast bestemt. «Og Liam er definitivt ikke min type. Han er helt klart ikke interessert i meg.»

«Haha, som du vil, sukkerklumpen.»

«Samme det. Det spiller ingen rolle. Jeg er ferdig med menn.»

Hun hadde kastet bort alt, inkludert identiteten sin, på en mann en gang før. Hun hadde ikke råd til å miste fokus nå. Det var dét hele året med avholdenhet handlet om. «Ingen menn. Ingen distraksjoner. Ingen sjarmerende, røffe, latterlig kjekke tømmerhoggere som dukker opp når du er barbeint og hjernedød.»

«Ikke glem det bustete håret og de lange øyevippene.»

Cassidy kikket mot vinduet igjen, selv om Liam for lengst var borte. «Jeg lover deg at jeg ikke skal rote meg borti den gretne fyren.»

Zoe klappet henne på hånden. «Ja, særlig, det høres kjemperealistisk ut.»

